
‘’Η προστασία πρέπει να φτάνει σε όλες’’ – Ενημερωτική ομιλία στο ΚΑΠΗ 
για ενδοοικογενειακή και έμφυλη βία 
Στην ενημέρωση και ευαισθητοποίηση των ηλικιωμένων γυναικών σχετικά με τις μορφές ενδοοικογενειακής και έμφυλης βίας, στα δικαιώματά τους και στους διαθέσιμους μηχανισμούς προστασίας και υποστήριξης εστιάζει η κοινή εκδήλωση που διοργανώνει ο Δήμος Κιλκίς και η Αστυνομική Διεύθυνση Κιλκίς, αύριο Πέμπτη 12 Νοεμβρίου στις 10:00 στις εγκαταστάσεις του ΚΑΠΗ. 
Ομιλητές είναι οι αστυνομικοί Σαββούλα Παναγιωτίδου και Νίκος Κατακαλίδης, από το Γραφείο Αντιμετώπισης Ενδοοικογενειακής Βίας της Αστυνομικής Διεύθυνσης Κιλκίς, οι οποίοι θα αναφερθούν στο θέμα της ενδοοικογενειακής βίας και στους τρόπους της αναγνώρισής της και των καταγγελιών. 
Επιδιωκόμενος στόχος της δράσης είναι η προστασία να φτάσει σε όλες και να καταδειχθεί ότι κάθε ηλικιωμένη γυναίκα έχει δικαίωμα στην ασφάλεια, στην προστασία και στην ισότιμη πρόσβαση στις υπηρεσίες υποστήριξης.   
Η εκδήλωση εντάσσεται στην πανελλαδική ενημερωτική καμπάνια του Υπουργείου Προστασίας του Πολίτη ‘’25 μέρες δράσης: Μαζί σπάμε τη σιωπή’’ για τη Διεθνή Ημέρα Εξάλειψης της Βίας κατά των Γυναικών, και υλοποιείται σε συνεργασία με το Υπουργείο Κοινωνικής Συνοχής και Οικογένειας.  
